
Nemzetközi épületminősítő rendszerek módszertanának alkalmazása a hazai épületenergetikai tanúsításban

A hazai épületenergetikai tanúsítás 2023. november 1. óta megváltozott, az új számítást a 9/2023 ÉKM rendelet írja le. A tanúsítás a korábbi, 7/2006 TNM rendelet éves számítása helyett havi számításon alapszik, azonban a rendelet magában foglal dinamikus szimulációs számításokkal szemben támasztott követelményeket is. Ezen utóbbi alkalmazható módszer a 2018-as EPBD irányelv hozadéka, ráadásul a 2024-es EPBD irányelv módosítása szerint később várhatóan már az órai módszer alkalmazása lesz szükséges, ami praktikusan dinamikus szimuláció használatát jelenti. Dolgozatomban a már létező nemzetközi dinamikus szimulációs gyakorlat hazai környezetre való adaptálhatóságát vizsgálom. Ezen gyakorlat elterjedéséhez jelentősen hozzájárultak az épületminősítési rendszerek, mint például a LEED minősítési rendszer, melynek egyik eleme a minősítendő épület dinamikus szimulációs modelljének megalkotása. A LEED módszertana szerint a vizsgált épületet egy referencia épülethez kell hasonlítani épületenergetikai szempontok alapján csakúgy, mint a hazai tanúsítási folyamat esetében. Kézenfekvő tehát a nemzetközi minősítési rendszerekhez már kifejlesztett szoftverekben rejlő potenciál kihasználása összehasonlítva a két számítási módszert és az azok alapjául szolgáló követelményrendszereket. A minősítési rendszerek elsődlegesen nem lakóépületekre vonatkoznak, így egy irodaépület példáján mutatom be az ASHRAE 90.1 szabvány szerinti LEED minősítés számítási módszerének adaptációját.



